Beledigings na Zuma in parlement geslingerPres. Jacob Zuma tydens ‘n vorige vraag-en-antwoord-sessie in die parlement (22 Junie 2017). Foto: Parlement Pres. Jacob Zuma het Donderdag aan die nasionale vergadering gesê hy het nog nooit ingemeng by die toekenning van staatskontrakte nie en hy is van voorneme om ŉ kommissie van ondersoek aan te stel om bewerings van staatskaping te ondersoek. Zuma moes Donderdag bontstaan om vrae van LP’s tydens ŉ vraag-en-antwoord-sessie in die parlement te beantwoord. Op ŉ vraag van Mmusi Maimane, leier van die amptelike opposisie, het hy gesê hy het nog nooit iemand opdrag gegee om ŉ spesifieke kontrak aan ŉ spesifieke persoon toe te ken nie. “Die kwessies wat deur die leier van die opposisie geopper word, is soortgelyk aan dié wat deur die openbare beskermer (OB) in die staatskapingverslag ondersoek is. Ek het al by verskeie geleenthede bevestig dat ek van voorneme is om ŉ kommissie van ondersoek aan te stel om die kwessies wat in die verslag aangeraak word te ondersoek. Ek is besig om hierdie roete te volg,” het hy gesê. Zuma het vroeër Thuli Madonsela, die voormalige OB, se aanbeveling teengestaan dat die hoof van die kommissie deur die hoofregter en nie die president aangestel moet word nie. Hy voer aan die Grondwet stel dit dat dit uitsluitlik sy prerogatief is om hoofde van kommissies van ondersoek aan te stel. Zuma is tydens die vraag-en-antwoord-sessie deur opposisie-LP’s met beledigings gepeper, terwyl ŉ EFF-LP selfs aangevoer het die nasionale vergadering kan nie deur “ŉ verkragter” toegespreek word nie. EFF-LP Elsabe Ntlangwini moes hierdie uitlating terugtrek nadat sy deur speaker Baleka Mbete aangespreek is, maar het daarna net volgehou dat “Duduzane se pa” nie ŉ plek in die parlement het nie, met ŉ verwysing na Zuma se omstrede sakeman-seun. EFF-leier Julius Malema het herhaaldelik dieselfde standpunt gemaak en dieselfde belediging gebruik. Toe Mbete hom probeer stilmaak, het hy teruggekap dat sy daaraan gewoond moet raak dat die opposisie daarop geregtig is om sy sê in die nasionale vergadering te sê. Hy het haar daarvan beskuldig dat sy haar mag misbruik. ŉ Halfuur nadat die sessie begin het, het Mbete vir Malema gedreig dat sy hom gaan vra om die vergadering te verlaat. “Ek sê nou ek is klaar met punte van orde, so julle is almal gewaarsku,” het Mbete gesê. Die EFF was egter nie die enigstes wat beledigings na Zuma geslinger het nie. Agang-SA se LP, Andries Tlouamme, het ook gesê hy wil nie hê Zuma moet hulle toespreek nie. “Sy presidentskap is soos ŉ misdaad wat aan die gang is,” het hy gesê.